b'\n_START_ARTICLE_\nKinkomaan sairaala\n_START_PARAGRAPH_\nKinkomaan sairaala oli Muuramen kunnan Kinkomaan kyl\xc3\xa4ss\xc3\xa4 sijaitseva 1930-luvulla Keski-Suomen tuberkuloosipiirin keskusparantolaksi rakennettu sairaala vuoteen 2008 saakka. Sairaala toimi my\xc3\xb6s sodassa haavoittuneiden keuhkoparantolana, mist\xc3\xa4 johtuen kyl\xc3\xa4 on usein merkitty sodassa kaatuneiden kuolinpaikaksi. Sairaala oli aikoinaan Muuramen kunnan suurin ty\xc3\xb6llist\xc3\xa4j\xc3\xa4. _NEWLINE_My\xc3\xb6hemmin sairaala kuului Keski-Suomen sairaanhoitopiirin kuntayhtym\xc3\xa4lle, ja sen tiloissa toimi useita sairaanhoitopiirin yksik\xc3\xb6it\xc3\xa4, kuten keuhkosairauksien ja allergologian yksikk\xc3\xb6, poliklinikka, ihotautien osasto sek\xc3\xa4 laboratorioyksik\xc3\xb6it\xc3\xa4._NEWLINE_Sairaalan etupihalla on kuvanveist\xc3\xa4j\xc3\xa4 Kauko R\xc3\xa4s\xc3\xa4sen vuonna 1991 tekem\xc3\xa4 Marjatta-pronssiveistos.\n_START_SECTION_\nAlueen nykytila\n_START_PARAGRAPH_\nKinkomaan vanha sairaala-alue rakennuksineen siirtyi vuonna 2008 Kiinteist\xc3\xb6 Oy Kinkomaan Vitapoliksen omistukseen ja on tunnettu nyky\xc3\xa4\xc3\xa4n Vitapolis nimell\xc3\xa4. Kiinteist\xc3\xb6yhti\xc3\xb6n omistavat Jykes Kiinteist\xc3\xb6t Oy (40\xc2\xa0%), Keski-Suomen sairaanhoitopiiri (40\xc2\xa0%) ja Muuramen kunta (20\xc2\xa0%). Samassa yhteydess\xc3\xa4 osa Keski-Suomen Sairaanhoitopiirin toiminnoista siirtyi Keskussairaalaan. P\xc3\xa4\xc3\xa4rakennus on museoviraston suojelema, ja Kinkomaan sairaala-alue on valtakunnallisesti merkitt\xc3\xa4v\xc3\xa4 rakennettu kulttuuriymp\xc3\xa4rist\xc3\xb6._NEWLINE_Nykyisiin toimintoihin kuuluvat kuntoutus- ja apuv\xc3\xa4linepalvelut, hoitokoti- ja hoivapalvelut, tutkimus- ja kehitystoiminta, sek\xc3\xa4 laboratoriopalvelut. Vitapoliksen alueella on kolme hoivakotia, joissa yhteens\xc3\xa4 noin 150 asukaspaikkaa. P\xc3\xa4\xc3\xa4rakennuksessa toimii my\xc3\xb6s Vitapoliksen asiakaspalvelupiste, p\xc3\xa4iv\xc3\xa4koti ja lounasravintola.\n_START_SECTION_\nJoukkoliikenne\n_START_PARAGRAPH_\nJyv\xc3\xa4skyl\xc3\xa4n seudun joukkoliikenteen l\xc3\xa4himm\xc3\xa4t pys\xc3\xa4kit ovat Kinkomaantiell\xc3\xa4 noin kahdeksansadan metrin p\xc3\xa4\xc3\xa4ss\xc3\xa4 Vitapoliksesta. Siell\xc3\xa4 liikenn\xc3\xb6iv\xc3\xa4t linjat 16, 16M ja 21. Kinkomaan sairaalan (Vitapolis) pys\xc3\xa4kill\xc3\xa4 k\xc3\xa4ynti loppui 6. kes\xc3\xa4kuuta 2016.'